Fudbalski klub Crvena zvezda uskoro će biti privatizovan, a novi vlasnik - kompanija „Gasprom“ u ovaj posao uložiće 100 miliona evra, saznaje „Blic“.

+

Dolazak ruskog predsednika Vladimira Putina u Srbiju 19. oktobra, povodom obeležavanja 70 godina od oslobođenja Beograda, označiće i početak nove ere u poslovanju nekadašnjeg prvaka Evrope. Tada će biti saopšteno kada će Crvena zvezda otvoriti novu stranicu u svojoj istoriji.

„Gasprom“ je već generalni sponzor Crvene zvezde od 2010. godine, a aktuelni ugovor ističe 2015. Putin je počasni predsednik FK Crvena zvezda, 2011. je posetio „Marakanu“, što takođe govori o povezanosti kluba sa ruskim gigantom.

U poslednje dve decenije, praktično, od osvajanja titule prvaka Evrope 1991. godine, crveno-beli nezadrživo jurišaju ka ambisu, a sada će dobiti finansijsku injekciju koja bi trebalo klub da stavi na zdrave noge. Ruski energetski gigant želi stoprocentno vlasništvo nad klubom, što znači da želi pod kontrolom da ima sve. U to je uključena kupovina zemljišta na kojem se nalazi stadion i objekti koji se nalaze u Ljutice Bogdana. Država Srbija će na ime kompenzacije dobiti 40 miliona, a grad Beograd za zemljište 20 miliona evra, dok će za dugovanja kluba Gasprom izdvojiti 40 miliona evra.

Rusi će u klubu postaviti svoj menadžment, s tim da visoko pozicioniranog žele Petra Škundrića, nekadašnjeg ministra energetike, aktuelnog savetnika prvog potpredsednika vlade u kabinetu Ivice Dačića i predsednika Sportskog društva Crvena zvezda.

Razlozi za hitnu reakciju su jasni. Klub se suočio sa najvećom krizom u svojoj istoriji, izbačen je iz Evrope zbog nepoštovanja UEFA finansijskog fer-pleja, a 50-ak radnika okupljenih u jedan od dva sindikata u utorak je proglasilo generalni štrajk, jer im za poslednjih šest meseci nije isplaćena nijedna zarada.

Ministarstvo omladine i sporta na čelu sa Vanjom Udovičićem jasno je reklo da je privatizacija sportskih kolektiva neminovnost i pokrenulo je niz akcija po tom pitanju. Na „Marakani“ su u julu objasnili da je Crvena zvezda već privatni klub u vlasništvu svojih članova, po Statutu koji je promenjen u vreme kada je predsednik bio Vladan Lukić, i da se može razgovarati samo o procesu transformacije.

„Odluka o transformaciji mora biti dobrovoljna i podržana od strane članova Skupštine, pri čemu se mora ostvariti natpolovična većina od ukupnog broja članova Skupštine FK Crvena zvezda. U skladu sa napred navedenim, o modelu transformacije možemo se izjasniti tek kad dobijemo predlog kojim ćemo biti sigurni da će se ostvariti ciljevi iz Statuta FK Crvena zvezda.”

VIDEO: Imovina FK Crvena zvezda